Virallinen lehti nro C 134 , 30/04/1998 s. 0020



KIRJALLINEN KYSYMYS E-2743/97 neuvostolle esittäjä(t): Patricia McKenna (V) (1. syyskuuta 1997) Aihe: Burmaan kohdistuvien EU:n sanktioiden tarve Heinäkuussa 1997 kansainvälinen ihmisoikeusjärjestö Amnesty International julkaisi tuoreen selonteon ihmisoikeuksien loukkauksista Burmassa. Siinä esitettiin dokumenttiaineistoa mm. niistä loukkauksista, joiden kohteeksi pakolaiset joutuvat Thaimaan ja Burman rajalla. Siihen sisältyi todistajanlausuntoja siitä, että tatmadaw (Burman armeija) oli tappanut ja kiduttanut miehiä, jotka se oli ensin siepannut ja pakottanut työskentelemään kantajina, elleivät he suorittaneet tehtäviään ¨tyydyttävästi¨. Selonteossa dokumentoitiin myös, kuinka valtion joukot ovat ampuneet kylien asukkaita, joiden otaksuttiin tukevan aseistettuja vastarintaryhmiä. EU on poistanut yleisen tullietuusjärjestelmän (GSP) mukaiset tariffit Burmalta, koska sieltä tulee jatkuvasti uutisia ihmisoikeuksien ja demokratian loukkauksista. Ottaen huomioon tuoreet todisteet siitä, että tällaiset loukkaukset näyttävät jatkuvan samaan tahtiin kuin aiemmin, harkitseeko neuvosto laajempien sanktioiden määräämistä Burmalle rajoittamalla EU:n liiketoimintaa siellä? Kirjoittamishetkellä Burmasta on tulossa ASEANin, Kaakkois-Aasian valtioiden liiton, jäsen. ASEAN on väittänyt, että rakentava yhteydenpito Burman lain ja järjestyksen palauttamisesta vastaavan neuvoston SLORCin kanssa johtaa ihmisoikeuksia koskeviin parannuksiin, mutta tämä väite on laajalti kyseenalaistettu. Millä tavoin neuvosto, varmistaakseen että Burman ihmisoikeustilannetta seurataan tiiviisti, tulee painostamaan SLORCia siihen, että se sallisi YK:n ihmisoikeusraportoijan tulla Burmaan? Mitä toimia se tulee toteuttamaan varmistaakseen, että ASEANista, EU:sta ja muualta tulevat investoinnit eivät pahenna ihmisoikeusloukkauksia ja erityisesti, että sellaisiin hankkeisiin, joissa käytetään pakkotyövoimaa, ei investoida? Onko neuvosto tutkinut, ovatko EU:ssa päämajaansa pitävät yritykset, sellaiset kuten ranskalainen öljy-yhtiö Total, olleet Burmassa mukana hankkeissa, joissa on käytetty pakkotyövoimaa? Jos näin on tapahtunut, mihin toimiin se on ryhtynyt ja mihin toimiin se aikoo ryhtyä? Vastaus (22. joulukuuta 1997) 1. Euroopan unioni yhtyy arvoisan parlamentin jäsenen huoleen Burman/Myanmarin ihmisoikeustilanteesta, myös pakkotyön ongelman osalta. Euroopan unioni on jatkuvasti tuominnut kyseiset valitettavat käytännöt, viimeksi ASEANin alueellisen foorumin (ARF) ministerikokouksissa ja ASEANin ministerikokouksen jatkokokouksissa (PMC), jotka pidettiin Kuala Lumpurissa 27. ja 28. heinäkuuta 1997 ja joissa Burma oli läsnä ASEANin uutena jäsenenä. 2. Euroopan unioni on jatkuvasti yhteydessä ASEANin maihin saadakseen nämä käyttämään vaikutusvaltaansa Burman taivuttamiseksi parantamaan maansa tilannetta. Neuvosto (yleiset asiat) päätti 26. kesäkuuta 1997 pidetyssä istunnossaan, että Burman osallistuminen ASEANin uutena jäsenenä Kuala Lumpurin ASEANin alueellisen foorumin ministerikokouksiin ja ASEANin ministerikokouksen jatkokokouksiin ei millään tavoin vaikuta Burman mahdolliseen läsnäoloon EU:n ja ASEANin kahdenvälisen vuoropuhelun puitteissa järjestetyissä kokouksissa. 3. Euroopan unioni on samanaikaisesti toteuttanut joukon toimenpiteitä Rangoonissa/Yangonissa valtaapitävän lain ja järjestyksen palauttamisesta vastaavan neuvoston (SLORC) muodostaman hallituksen suhteen. Arvoisa parlamentin jäsen mainitsi neuvoston päätöksen poistaa tullietuusjärjestelmän mukaiset tariffit; neuvosto hyväksyi lokakuussa 1996 myös yhteisen kannan, jossa määrätään Burman sotilasjohdon jäseniä koskevista hallinnollisista rajoituksista ja viisumista. Aluksi kuudeksi kuukaudeksi tarkoitettua yhteistä kantaa jatkettiin ensimmäisen kerran huhtikuussa 1997. 20. ja 21. lokakuuta 1997 pitämässään istunnossa neuvosto päätti uudesta kuuden kuukauden jatkoajasta kyseiselle yhteiselle kannalle.